„Podeľ sa" – plagát Jointu, cca 1915
**American Jewish Joint Distribution Committee** skrátene ***Joint*** alebo *JDC* (doslova *Americký židovský spojený distribučný výbor*) je nezisková organizácia, založená 27. novembra 1914 v Spojených štátoch, so sídlom v New Yorku. Prostriedky organizácie pochádzajú prevažne z darov amerického židovstva.

História
--------

Organizácia vznikla 27. novembra 1914 spojením troch podobne zameraných amerických organizácií: *American Jewish Relief Committee*, *Central Relief Committe* a *People's Relief Committee*. Prvotným cieľom organizácie bolo zhromaždiť finančné prostriedky pre Židov postihnutých prvou svetovou vojnou. Ku koncu roku 1917 previedol Joint miestnym židovským organizáciám v Rusku, Haliči, Rumunsku, Poľsku okupovanom Nemeckom a Litve viac než 7 miliónov dolárov. V roku 1919 začal pôsobiť v Poľsku a následne v ďalších krajinách, ako boli Česko-Slovensko či Maďarsko. V rokoch 1919 až 1920 vydal na zahraničnú pomoc viac než 22 miliónov dolárov. Po júli 1921 Joint zmenil spôsob zahraničnej pomoci, ktorej cieľom bolo odteraz „stimulovať židovskú ekonomickú obnovu a posilniť inštitúcie miestnych komunít do takého bodu, kedy sa tieto skupiny budú schopné sami postarať o svoje potrebné." Aktívne sa tiež podieľal na pomoci utečencom a imigrantom (k aprílu 1923 pomohol až 300 tisícom utečencov), angažoval sa pri vzniku zdravotníckych zariadení, starostlivosti o siroty a pri povojnovej obnove.

Pracovník Jointu podáva jedlo židovskému dievčaťu vo Viedni, cca 1945 – 1946
V čase blížiacej sa druhej svetovej vojny pomáhal Joint s emigráciou európskeho židovstva z kontinentu v podobe presídľovacích programov a i počas vojny poskytoval pomoc na území okupovanom nacistickým Nemeckom, vrátane poľských get. Po vojne Joint uzavrel dohodu s Židovskou agentúrou, podľa ktorej sa Joint „postará o židovských utečencov v táboroch pre vysídlených ľudí a finančne podporí legálnu aj nelegálnu židovskú imigráciu z východnej Európy." V rokoch 1945 až 1952 Joint vynaložil na pomoc obetiam holokaustu celkom 342 miliónov dolárov. V povojnovom období sa podieľal aj na posilňovaní komunitných židovských inštitúcií, výstavbe pamätníkov obetí holokaustu, kultúrnych aktivitách, výstavbe sirotincov, židovských škôl, podporoval židovskú produkciu a židovské družstvá. Rovnako sa podieľal aj na židovskej migrácii do Izraela; do roku 1950 takto pomohol 440 tisícom osôb.

V 50. rokoch Joint vykázali z mnohých krajín východného bloku, a obvinili ho zo špionáže (napr. v procese so Slánskym v Česko-Slovensku či v prípade doktorov v Sovietskom zväze). Keďže nemohol legálne pomáhať Židom v strednej a východnej Európe, spolupracoval Joint s izraelskou organizáciou Nativ a zriadil a financoval organizáciu *Société de Secours et d’Entraide*, prostredníctvom ktorej smeroval do tejto oblasti svoju pomoc. Počnúc rokom 1979 sa Joint postupne vrátil do viacerých krajín východného bloku; Maďarska (1979), Česko-Slovenska (1981), Poľska (1981) a nakoniec aj do Sovietskeho zväzu (1988). Po páde Sovietskeho zväzu sa Joint podieľal na pomoci a obnove židovského života. Začal aj sociálne programy v krajinách strednej a východnej Európy na podporu tamojšieho židovstva.

V roku 2007 Joint obdržal Izraelskú cenu za celoživotné dielo a zvláštny prínos izraelskej spoločnosti a štátu.

Počas svojej existencie Joint pôsobil v 85 krajinách sveta.

Referencie
----------

1. ↑   *Pomoc pro miliony* [online]. Holocaust.cz, 2004-02-17, [cit. 2012-10-28]. Dostupné online. (po česky)
2. 1 2 3 4 5 6 7  BELZER, Michael. *American Jewish Joint Distribution Committee* [online]. The Yivo Encyclopedia, [cit. 2012-10-28]. Dostupné online. (po anglicky)
3. 1 2   *American Jewish Joint Distribution Committee and Refugee Aid* [online]. United States Holocaust Memorial Museum, 2012-00-0, rev. 2011-11-30, [cit. 2012-10-28]. Dostupné online. (po anglicky)
4. ↑   *Recipient's C.V.* [online]. Ministerstvo školstva Štátu Izrael, [cit. 2012-10-28]. Dostupné online. (po hebrejsky)
5. ↑   *Judges' Rationale for Grant to Recipient* [online]. Ministerstvo školstva Štátu Izrael, [cit. 2012-10-28]. Dostupné online. (po hebrejsky)

Iné projekty
------------

Commons
* Spolupracuj na Commons Commons ponúka multimediálne súbory na tému **American Jewish Joint Distribution Committee**

Externé odkazy
--------------

* Oficiálne internetové stránky (po anglicky)

Zdroj
-----

* *Tento článok je čiastočný alebo úplný preklad článku Americký židovský spojený distribuční výbor na českej Wikipédii.*